Bølgerne går højt i Frederikshavn efter tirsdagens kvartfinalenederlag til AaB i superisligaen. Det nordjyske opgør endte med en 3-2 sejr til AaB Ishockey efter forlænget spilletid. - Vi er meget, meget skuffede. Vi fik ikke fair play, siger Frederikshavn-træner Olaf Eller til Ekstra Bladet og betegner resultatet som tyveri. Utilfredsheden rettes i markant grad mod kampens dommer. I særdeleshed i forbindelse med to af AaB's scoringer. Den første ved udligningen til 2-2, hvor både Frederikshavn-spillere og fans var sikre på en kendelse for iceing. Flere AaB-spillere syntes også at afvente, at spillet blev stoppet. Forvirringen udnyttede Rasmus Olsen til at score til 2-2. - Vi så flere situationer, der bliver tolket på en måde i de to første perioder og så pludselig tolkes på en anden måde i tredje periode. Vi får simpelthen ikke fair play, lyder det fra Olaf Eller. Træneren påpeger også, at AaB havde for mange spillere på isen i forbindelse med den afgørende scoring til 3-2. Frederikshavn White Hawks går dog ikke videre og fokuserer i stedet på næste kamp. Det siger direktøren for Elite Nord A/S, Mogens Andersen til TV2/Nord. Begge AaB-scoringer resulterede i voldsom utilfredshed hos hjemmepublikummet, der lod frustrationerne få frit løb og kastede flasker ind på isen.

Referat:
Frederikshavn White Hawks føler sig snydt efter tirsdagens kvartfinalenederlag til AaB Ishockey. Især på grund af dommernes præstation